asetuksen (EY) N:o 1370/2007 muuttamisesta rautateiden kotimaan henkilöliikenteen markkinoiden avaamisen osalta annettavan asetuksen hyväksymiseen

2013/0028 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

asetuksen (EY) N:o 1370/2007 muuttamisesta rautateiden kotimaan henkilöliikenteen markkinoiden avaamisen osalta annettavan asetuksen hyväksymiseen

(ETA:n kannalta merkityksellinen teksti)

1.Tausta

Komissio hyväksyi 30. tammikuuta 2013 kattavan kuuden säädösehdotuksen paketin, jolla tarjotaan parempaa laatua ja enemmän valinnanvaraa rautatiepalvelujen alalla Euroopassa.

Rautatieliikenteestä voidaan saada houkuttelevampi vaihtoehto matkustajille, ja sen osuutta kaikista liikennemuodoista voidaan kasvattaa vain, jos palvelujen laatua ja tehoa parannetaan. Kustannustehokkuutta ja kestävyyttä niukkojen julkisten varojen käytössä voidaan parantaa.

Rautatiepaketin tavoitteena on myös kannustaa innovointiin EU:n rautateillä käyttäjien odotuksiin vastaamiseksi. Tähän pyritään kolmella erilaisella toisiinsa liittyvällä tavalla:

1)avataan kotimaan henkilöliikennemarkkinat kilpailulle ja tehdään julkisia palveluhankintoja koskevien sopimusten kilpailuttamisesta pakollista;

2)parannetaan rataverkon haltijoiden riippumattomuutta siten, että niillä on määräämisvalta kaikissa rataverkon ydintoiminnoissa, ja varmistetaan rautatieinfrastruktuurin tasavertaiset käyttömahdollisuudet;

3)vahvistetaan EU:n rautatieviraston asemaa niin, että siitä tehdään keskitetty asiointipiste, jolle kuuluu koko EU:n kattavien kalustoyksikköjen markkinoillesaattamislupien ja EU:n kattavien toiminnanharjoittajien turvallisuustodistusten antaminen.

Päivä, jona ehdotus on lähetetty Euroopan parlamentille ja neuvostolle

(asiakirja COM(2013) 28 final — 2013/0028 COD):





31. tammikuuta 2013 Päivä, jona Euroopan talous- ja sosiaalikomitea on antanut lausuntonsa:

11. heinäkuuta 2013 Päivä, jona alueiden komitea on antanut lausuntonsa: 8. lokakuuta 2013 Päivä, jona Euroopan parlamentti on vahvistanut ensimmäisen käsittelyn kantansa: 26. helmikuuta 2014 Päivä, jona neuvoston kanta on vahvistettu: 17. lokakuuta 2016

2.Komission ehdotuksen tavoite

Asetuksen (EY) N:o 1370/2007 muuttamista koskevan komission ehdotuksen yleistavoite on parantaa rautateiden henkilöliikennepalvelujen laatua ja tehostaa niiden toimintaa. Tavoitteena on parantaa rautatieliikenteen kilpailukykyä ja houkuttelevuutta suhteessa muihin liikennemuotoihin sekä jatkokehittää yhtenäistä eurooppalaista rautatiealuetta.

Yleistavoitteen saavuttamiseksi komissio ehdotti, että tehdään julkisen palvelun sopimusten kilpailuttamisesta pakollista, jotta voidaan lisätä kilpailupainetta rautatieliikenteen kotimaanmarkkinoilla. Tarkoituksena on lisätä rautateiden henkilöliikenteen palvelujen tehokkuutta ja parantaa niiden laatua. Toimenpiteiden tueksi on esitetty säännöksiä, joilla varmistetaan suotuisat puitteet kilpailuttamiselle. Tämä koskee myös sääntöjä liikkuvan kaluston saatavuudesta.

Komission ehdotus liittyy läheisesti muutoksiin, joita on ehdotettu 21 päivänä marraskuuta 2012 annettuun Euroopan parlamentin ja neuvoston direktiiviin 2012/34/EU yhtenäisestä eurooppalaisesta rautatiealueesta (uudelleenlaadittu). Ne koskevat avoimia käyttöoikeuksia rautatieyrityksille ja infrastruktuurin hallinnointia koskevien säännösten lujittamista rautatieinfrastruktuurin syrjimättömän käyttöoikeuden turvaamiseksi.



3.Neuvoston kantaa koskevat huomiot

Neuvoston 17. lokakuuta 2016 hyväksymässä ensimmäisen käsittelyn kannassa puolletaan komission ehdotuksen päätavoitteita, jotka koskevat julkisten rautatieliikennepalvelujen laadun ja tehokkuuden parantamista tekemällä rautatieliikenteen julkisen palvelun sopimusten kilpailuttamisesta pakollista. Lisäksi siinä kannatetaan ehdotettuja säännöksiä suotuisten edellytysten varmistamisesta tarjouskilpailuille.